Euroopan nuorten parlamentti (EYP Finland)

**Euroopan nuorten parlamentti** (European Youth Parliament Finland – EYP Finland ry) on koulutuksellinen nuorisojärjestö, joka edistää kansainvälisen European Youth Parliament:in tavoitteiden toteuttamista Suomessa. Euroopan nuorten parlamentin päätehtävä on inspiroida ja voimaannuttaa nuoria eurooppalaisia kasvamaan avoimiksi ja aktiivisiksi kansalaisiksi. EYP Finlandin toiminta on täysin nuorten toisille nuorille järjestämää.

## Hallinto
EYP Finland on osa kansainvälistä European Youth Parliament -verkostoa, joka toimii 40:ssa maassa. EYP Finland on kansainvälisen EYP:n kansallinen komitea Suomessa. Järjestön toiminnan järjestämisestä vastaavat sen jäsenet. Yleishyödyllisenä yhdistyksenä EYP Finlandin toiminta on vapaaehtoisuuteen perustuvaa ja voittoa tavoittelematonta.

EYP Finlandia johtaa sen syyskokouksen valitsema hallitus. Se hallinnoi järjestön valtakunnallista toimintaa, pitää yhteyttä sen yhteistyökumppaneihin ja kehittää järjestön toimintaa strategisesti. Vuonna 2025 yhdistyksen puheenjohtajana toimii Henni Juotasniemi. Yhdistyksen pääsihteerinä toimii Ninni Issakainen. EYP Finlandin toimisto sijaitsee Allianssi-talossa, Pasilassa, Helsingissä.

EYP Finlandilla on viisi paikallisjärjestöä. Paikallisjärjestöt koordinoivat EYP Finlandin toimintaa alueillaan sekä järjestävät koulutustapahtumia ja virkistystoimintaa jäsenilleen. Ne vastaavat myös kontakteista oman alueensa kouluihin tiedottamalla näille EYP Finlandin tapahtumista ja toimimalla Eurooppalainen kansalaisuutesi -hankkeen koulukiertueessa. Paikallisjärjestöt toimivat EYP Finlandin hallituksen asettamien tavoitteiden ja periaatteiden mukaan. EYP Finlandin paikallisjärjestöt ovat EYP Helsinki, EYP Tampere, EYP Turku, EYP Itä-Suomi ja EYP Pohjois-Suomi.

## Toiminta
EYP Finland perustettiin nykyisessä muodossaan rekisteröitynä yhdistyksenä vuonna 2001, joskin EYP-toimintaa on Suomessa ollut jo 1990-luvulta lähtien. EYP Finland järjestää vuosittain erilaisia jäsen-, tiedotus- ja koulutustapahtumia, tukee Eurooppa-opetusta kouluissa, harjoittaa julkaisutoimintaa, koordinoi erilaisia hankkeita ja toimii yhteistyössä kansainvälisten ja kansallisten yhteistyökumppaneidensa kanssa. EYP Finlandin pääasiallista toimintaa ovat sen vuosittain järjestämät alueelliset istunnot ja kansallinen istunto, joihin osallistuu yhteensä satoja delegaatteja toisen asteen oppilaitoksista ympäri Suomea. Kansallisesta istunnostaan EYP Finland valitsee delegaatteja ulkomaisiin istuntoihin. Keskiössä on suomalaisten delegaattien lähettäminen kansainvälisiin European Youth Parliament -verkoston lippulaivatapahtumiin, kansainvälisiin istuntoihin. Tämän lisäksi osallistujia valitaan myös pienempiin alueellisiin ja kansallisiin istuntoihin ulkomailla. 

Vuosittain kymmeniä EYP Finlandin jäseniä osallistuu myös istuntoihin ja tapahtumiin ulkomailla "Officials" -rooleissa eli toimitsijoina. "Officials" -termi kuvaa istuntoon järjestämistehtävissä osallistuvia henkilöitä, joiden tehtäviin lukeutuu istunnon käytännön järjestelyitä, akateemisia tehtäviä ja mediasisällön tuotantoa. Useat kansalliset komiteat julkaisevat kuukausittain tilastoja omista jäsenistään sosiaalisen median kanavissa, jotka osallistuvat ulkomaisiin istuntoihin. Tällä pyritään kannustamaan aktiivisia jäseniä osallistumaan tapahtumiin koko järjestön laajuisesti ympäri Eurooppaa. 

EYP Finlandin tärkein kohderyhmä ovat 16–22-vuotiaat, jotka ovat kiinnostuneita esimerkiksi yhdestä tai useasta seuraavista asioista: yhteiskunnallisista asioista, kansainvälisyydestä, eri kulttuureista, matkustamisesta, vaikuttamisesta, uusien ihmisten tapaamisesta, julkisesta esiintymisestä tai siinä kehittymisessä, väittelystä, kielistä tai kielitaitojen parantamisesta sekä järjestötoiminnasta.

### Istunnot
EYP Finlandin istunnot simuloivat Euroopan parlamentin mallia, jossa osallistujat pääsevät keskustelemaan ajankohtaisista eurooppalaisista aiheista ja ilmaisemaan omia mielipiteitään ilman ulkoannettuja rooleja. Istunnot ovat vaihdellen kahdesta yhdeksään päivää kestäviä tapahtumia, jotka jakaantuvat ryhmäyttämiseen (Teambuilding), komiteatyöhön (Committee Work) ja yleisistuntoon (General Assembly). Tapahtumissa nuoret pääsevät keskustelemaan ajankohtaisista eurooppalaisista kysymyksistä ja haasteista omista lähtökohdistaan, mikä tuo Euroopan unionia ja eurooppalaista kansalaisuutta lähemmäksi nuoria. Tapahtumien kieli oli englanti, ja jokaisessa tapahtumassa osallistujia on useista Euroopan maista. 

Istunnot voidaan jakaa kolmeen päätyyppiin: kansainvälisiin istuntoihin (International Session), kansallisiin istuntoihin (National Session) ja alueellisiin istuntoihin (Regional Session).  

EYP-toimintaan tullaan pääsääntöisesti mukaan osallistumalla alueelliseen istuntoon, joita järjestetään vuosittain kolme loka–marraskuussa eri puolilla Suomea. Alueelliset istunnot kestävät yhden viikonlopun ajan ja keräävät yleensä noin 100 osallistujaa. Alueellisista istunnoista EYP Finland valitsee osallistujat sen kansalliseen istuntoon, joka järjestetään vuosittain tammi-helmikuun aikana. Tästä istunnosta valitaan lopulta delegaatiot edustamaan Suomea EYP:n kansainvälisissä istunnoissa ja muissa istunnoissa ulkomailla. Kansallisen istunnon kesto on yleensä 4-5 päivää ja tapahtumaan osallistuu noin 150 henkilöä.

Kansainvälisiä istuntoja puolestaan on pääsääntöisesti kolme vuodessa, ja niitä koordinoi kansainvälinen EYP:n toimisto Saksassa. Kansainväliset istunnot kestävät yhdeksän päivää, ja istuntojen resoluutiot lähetetään Euroopan parlamentille. Kansainvälisistä istunnoista erityisiä tekee niiden osallistujakunta ja koko, sillä istunnossa tulee olla osallistujia jokaisesta EYP-verkoston jäsenmaasta. Jokaiseen kansainväliseen istuntoon osallistuu noin 300 osallistujaa. 

**Tulevat alueelliset istunnot**
* Kolme alueellista istuntoa vuonna 2026. Istuntojen paikkakunnat päätettäneen tammikuussa 2026, mutta ne tulevat olemaan ympäri Suomea.

**Tulevat kansalliset istunnot**
* Kansallinen istunto tammikuussa 2026 järjestetään Hämeenlinnassa.

#### Menneet kansalliset istunnot
*Espoo 2025
*Jyväskylä 2024
*Turku 2023
*Åland 2022 (Maarianhaminassa)
*Vantaa 2021 (istunto tapahtui digitaalisessa muodossa)
*Tampere 2020
*Lahti 2019
*Turku 2018
* Tampere 2017
* Lahti 2016
* Turku 2015
* Vantaa 2014
* Joensuu 2013
* Raisio 2012

#### Menneet alueelliset istunnot
*Kokkola 2025
*Mikkeli 2025
*Lappeenranta 2024
*Kuopio 2024
*Tampere 2024
*Oulu 2023
*Pori 2023
*Lahti 2023
*Salo 2022
*Tampere 2022
*Vaasa 2022
*Hämeenlinna 2022
*Mikkeli 2021
*Porvoo 2021
*Helsinki 2021 (istunto järjestettiin digitaalisessa muodossa)
*Lempäälä 2021 (istunto järjestettiin digitaalisessa muodossa)
*Oulu 2020 (istunto järjestettiin digitaalisessa muodossa)
*Jyväskylä 2020 (istunto järjestettiin digitaalisessa muodossa)
*Kuopio 2020 (istunto järjestettiin digitaalisessa muodossa)
*Turku 2020 (istunto järjestettiin digitaalisessa muodossa)
*Helsinki 2019
*Lahti 2019
*Nokia 2019
*Oulu 2019
*Vaasa 2018
*Salo 2018
*Tampere 2018
*Kuopio 2018
*Salo 2017
* Jyväskylä 2017
* Joensuu 2017
* Porvoo 2017
* Lempäälä 2016
* Naantali 2016
* Järvenpää 2016
* Kempele 2016
* Kaarina 2015
* Kangasala 2015
* Kuopio 2015
* Kauniainen 2015
* Salo 2014
* Oulu 2014
* Savonlinna 2014
* Helsinki 2014
* Kuopio 2013
* Turku 2013
* Tampere 2013
* Oulu 2013
* Salo 2012
* Tampere 2012
* Kauniainen 2012
**Muut huomionarvoiset istunnot**

* Turku 2025, kansainvälinen istunto
* Lapland 2020, kansainvälinen foorumi (siirtyi koronaviruspandemian vuoksi keväälle 2022)

## Talous

Opetus- ja kulttuuriministeriön yleisavustus nuorisojärjestöille:

* 2018: 60&nbsp;000 €
* 2017: 60&nbsp;000 €
* 2016: 29&nbsp;000 €
* 2015: 12&nbsp;000 €
* 2014: 9&nbsp;000 €
* 2013: 9&nbsp;000 €

## Lähteet

## Aiheesta muualla
* European Youth Parliament Finland – EYP Finland ry – virallinen verkkosivu
* European Youth Parliament - kansainvälisen EYP:n verkkosivut